《慧聚杂题 素琴堂》
宋代·李乘

长官发已星，强持牧羊箠。故山荒草堂，为贫不知耻。

衮衮敲朴荒，缨裾渍尘滓。子贱敬可高，七弦不离指。

今日到僧房，阴森翠堆几。数拳解巑岏，一泓粗清泚。

瑞草不知名，芬我胜兰芷。天籁更自然，世音亦何俚。

长官趣如何，依稀琴在此。返思子贱琴，未免尚宫徵。

弹与不弹间，一切聊尔耳。兀坐纵无言，汤汤寓流水。

作者简介：李乘，字德载，安徽淮西人。哲宗绍圣初知昆山县（清道光《昆新两县志》卷一四）。今录诗二十首。